दिवेश पोखरेल

दिवेश पोखरेल (जन्म:२४ अक्टोबर १९९७), अर्थर गनको रूपमा परिचित, एक नेपाली अमेरिकी गायक तथा गीतकार हुन्। उनी अमेरिकी वास्तविक गायन कार्यक्रम अमेरिकन आइडलको १८औँ संस्करणका उपविजेता बन्न सफल भएका थिए।
 दिवेशको जन्म नेपालको काठमाडौमा भएको थियो भने उनी हाल ५ वर्ष देखि अमेरिकाको केन्सासमा आफ्नो परिवारका साथ बस्दै आएका छन्।  गनले सन् २०१४बाट आफ्नो गायन कार्यकालको सुरुवात गरेका थिए भने उनले सन् २०१८ मा ग्रहण नामक एक साङ्गीतिक सङ्गालो पनि जारी गरेका थिए जसमा ८ नेपाली गीतहरू समावेश छन्। सन् २०१९ मा उनको खोज नामक साङ्गीतिक सङ्गालो सार्वजनिक भएको थियो भने यस सङ्गालोमा उनका "म", "कर्णाली" र "खोज" जस्ता गीतहरू रहेका छन्। गन नेपालबाट अमेरिकन आइडलमा पुग्ने पहिला नेपाली हुन्।

 बाल्यकाल 

दिवेशको जन्म वि.स २०५४ साल कार्तिक ८ गते काठमाडौमा भएको थियो। उनका चार दिदीबहिनीहरू छन्। सानैदेखि गीत गाउन र सुन्न मन पराउने पोखरेलले कलिलो उमेरमानै गीतार बजाउन सिकिसकेका थिए भने उनलाई सबैभन्दा पहिला उनकी आमाले गीतार ल्याइदिएकी थिइन्। उनले पछि रेडियो र दूरदर्शनमा हेरेर र सुनेर गीत गाउन सिकेका थिए। उनको परिवारले वि.स २०६५ सालमा नेपालबाट अमेरिको केन्सासमा बसाइँसराइ गरेको थियो भने त्यस समयमा उनी मात्र ११ वर्षका थिए तर उनी आफ्नो परिवार बसाइँसराइ गरेको ६ वर्ष पछि मात्र अमेरिकामा बसाइँसराइ गरेका थिए। उनी पछि अमेरिकामा बसाइँसराइ गरेपछि त्यहाँका स्थानीय सम्मेलन तथा चमेनागृहहरूमा साङ्गीतिक प्रस्तुति दिने गरेका थिए भने उनले त्यस समयमा पनि उनका केही गीतहरू कैद गर्न सफल भएका थिए। उनले आफ्नो सङ्गीत कार्यकाललाई वि. स २०७० देखि  निखार्दै लगेका थिए। उनले अमेरिका स्थित विच्टा केन्सासको एक उच्च विद्यालय मार्फत स्नातक गरेका थिए। उनले पछि अङ्ग्रेजी सङ्गीतका केही विधाहरूको अध्ययन तथा प्रशिक्षण लिएका थिए। 
उनले आफूलाई पन पर्ने कलाकार तथा प्रभावित व्यक्तित्वको रूपमा निक ड्र्याक, बुक्का ह्वाइट, जोन मार्टिन, हाउलिन उल्स, जोन लि हुकर र रोबर्ट जोनसनलाई लिने गरेका छन्। उनलाई उनका एक साथीले अमेरिकन आइडलको बारेमा बताएपछि उनले उक्त सङ्गीत प्रतियोगितामा भाग लिने निर्णय गरेका थिए भने उनले यसलाई एक गायक तथा गीतकार बन्नका लागि राम्रो मौकाको रूपमा लिएका थिए।

 साङ्गीतिक कार्यकाल 
 "ग्रहण" साङ्गीतिक सङ्गालो 

गनले सन् २०१८ मा "ग्रहण" नामक एक साङ्गीतिक सङ्गालो जारी गरेका थिए भने उक्त साङ्गीतिक सङ्गालोमा उनका आट गीतहरू रहेका छन्। यस साङ्गीतिक सङ्गालोका केही गीतहरूको छायाङ्कनमा काठमाडौका केही पुरातात्त्विक भवन तथा मठ मन्दिरमा केही झलकहरू राखिएको छ। उनले १९औँ शताब्दीका एक चर्चित फ्रान्सेली कावि आर्थर रिम्बाउडको एक कविताबाट प्रभावित हुँदै आफ्नो मञ्च नाम आर्थर राख्ने निर्णय गरेका थिए भने उनलाई हाल दिवेश नामले कयौँ मानिसहरूले चिनेतापनि उनको मञ्चको नाम अझ सशक्त तथा लोकप्रिय बन्दै आएको छ। उनले फ्रान्सेली कवि आर्थरको एक कविताबाट विशेषगरी प्रभावित बनेका थिए। उनको एक अन्तरवार्ताका अनुसार "गन"ले भिडन्त वा प्रतिस्पर्धाको भावनालाई झल्काउँदै उनलाई प्रेरणा दिने बनाएका थिए। उनले सन् २०१३ देखि आफ्नो साङ्गीतिक कार्यकाललाई निखार्दै लगेका थिए जसअन्तर्गत उनी केही साङ्गीतिक कक्षाहरूमा पनि समावेश भएका थिए जसकारण उनले स्वरलाई निखार्ने काम गरेका थिए। उनको स्वस तथा लवजहरूलाई केहीले नेपालका प्रशान्त तामाङसँग तुलना गरेका छन्। उनको ग्रहण नामक पहिलो साङ्गीतिक सङ्गालोका गीतहरूमा "न्यानो घर" ( जुन सन् २०१८ को सुरुवात तिर सार्वजनिक गरिएको थियो), "म", "कर्णाली" आदि गीतहरू समावेश छन् जुन सन् २०१८ को अन्त्यसम्ममा सार्वजनिक गरिएका थिए। सन् २०२० फेब्रुअरी अनुसार उनको आधिकारिक युट्युब खातामा उनका कयौँ गीतहरू सार्वजनिक गरिएका छान् भने उनको खातामा ७०,००० सदस्य रहेका थिए भने सन् २०२० अप्रिलमा सदस्यको सङ्ख्या २,३०,००० पुगेमा छन्। 

 अमेरिकन आइडल 

गनले सन् २०१९ मा अमेरिकी वास्तविक गायन कार्यक्रम अमेरिकन आइडलका लागि अनलाइन नाम दर्ता गराएका थिए भने उनलाई सोही वर्ष सेप्टेम्बर ४ का दिन अमेरिका स्थित केन्सासको अमेरिकन आइडलमा १८औँ संस्करणका लागि प्रस्तुति दिन बोलाइएको थियो जुन सेञ्चुरी दोस्रो प्रस्तुति कला केन्द्रमा सम्पन्न भएको थियो। साङ्गीतिक क्षेत्रमा नयाँ प्रतिभाहरूको खोजी गर्ने अमेरिकन आइडलको अडिसनमा उनले प्रतिष्ठित सङ्गीतकर्मी केइटी पेरी, ल्युक ब्रायन तथा लियोनल रिची सामु प्रस्तुति दिएका थिए भने उनले सुरुमा सुरुमा बब डेलनको ‘गर्ल फ्रम द नर्थ कन्ट्री’ बोलको गीत गाए तर त्यसपछि निर्णायकका रूपमा बसेका लियोनलले अर्को गीत गाउन भनेपछि गनले क्रिडेन्स क्लियरवाटरको ‘ह्याव यु एभर सिन द रेन’ बोलको गीत गाएका थिए। प्रस्तुति दिन भन्दा अगाडि गनले सर्वप्रथम सबै निर्णायकलाई नमस्ते गरेका थिए भने निर्णायक केइटी पेरीले उनलाई नमस्ते फर्काएकी थिइन्। पछि गायिकाले उनको वास्तविक नाम र त्यसको अर्थ सोधेकी थिइन्। पछि पेरीले उनलाई सायद तिमी उत्कृष्ट हुन सक्छौ भनेकी थिइन्। गनले दुवै गीतको प्रस्तुति दिइसकेको पेरीले उनलाई उत्कृष्ट भनेकी थिइन् भने पेरीले जस्तै ल्युक ब्रायन तथा लियोनल रिचीले पनि गनकबध खुलेर प्रशंसा गरेका थिए भने उनलाई आगामी यात्राका लागि छनोट पनि गरेका थिए। अमेरिकी दुरदर्शन एबिसीमा गनले दिएको प्रस्तुति आइतबार प्रसारण भएको थियो।

सन् २०१९ डिसेम्बर २ देखि ५ सम्म हलिउड विक खिचिएको थियो जुन अमेरिकाको क्यालिफोर्निया स्थित लस एन्जल्सको एक हलमा खिचिएको थियो जहाँ १६७ प्रतियोगीहरूले निर्याण माझ सङ्गीत प्रस्तुति दिएका थिए। गनले त्यस चरणमा नमस्ते अभिवादन गर्दै  "हार्ड टु ह्यान्डल" नाम गीतको प्रस्तुति दिएका थिए। पछि सामूहिक प्रस्तुति दिने क्रममा उनले एम्बर फिड्लरसँग दर्शक र निर्णाय माझ प्रस्तुति दिएका थिए। गायन प्रस्तुतिबाट निर्णायक केइटी पेरी, ल्युक ब्रायन र लियोनल रिची प्रभावित भएका थिए। गन पछि शीर्ष ४० भित्र प्रवेश गर्न सफल हुँदै सोकेस चरणमा प्रवेश गरेका थिए जहाँ उनले पछि दर्शक माझ प्रस्तुति दिएका थिए। शीर्ष २० का लागि प्रतियोगिता जनवरी २०२० मा कैद गरिएक‍ थियो जसका दुई शृङ्खलाहरू रहेका छन्। गनले पछि बब मार्लीको "इन दिस लभ" नामक गीतको प्रस्तुति दिएका थिए। निर्णायक रिचीले केइटीलाई गनको स्वरले आफूलाई गायक बब मार्लीको स्मरण गराएको बताएका थिए। पछि प्रसारण गरिएको अमेरिकन आइडल मा गनले गीत गाउँदा निर्णायकहरूले उनलाई उठेर सम्मान दिएका थिए। गनले सोमवार क्लियरवाटर रिभाइभल साङ्गीतिक समूहको "ह्याभ यु इभर सिन" बोलको गीतको प्रस्तुति दिएका थिए। यो गीत गाएपछि उनलाई तीनैजना निर्णायकहरूले उठेर सम्मान व्यक्त गरेका थिए। हाल यो कार्यक्रम विश्वव्यापी महामारीको रूपमा फैलिएको कोरोना विषाणु प्रकोपका कारण रोकिएको छ भने प्रतिस्पर्धीहरूले अब घरबाटै प्रस्तुति दिने प्रबन्ध मिलाइएको छ।

सन्दर्भ सामग्रीहरू

बाह्य कडीहरू


श्रेणी:सन् १९९७ मा जन्म
श्रेणी:जीवित मानिसहरू
श्रेणी:अमेरिकी गायकहरू
श्रेणी:अमेरिकी आइडल सहभागीहरू